Succesen vil ingen ende tage for det danske Counter Strike hold Astralis. Lørdag aften vandt holdet med den nordjyske verdensstjerne Andreas Højsleth, også bedre kendt som Xyp9x, endnu en stor turnering. Ved Blast Pro Series i Brasilien kunne det danske hold endnu engang gå fra en turnering som sejrherre. I finalen stod de danske verdensstjerner overfor det amerikanske hold Team Liquid, som måtte se sig slået af 2-1 af de efterhånden uovervindelige danskere fra Astralis. Med sejren i Brasilien kan danskerne tilføje endnu en kæmpe check til deres i forvejen fulde tegnebøger. Med sejren følger nemlig 125.000 dollars, som svarer til 825.000 danske kroner. Selvom Astralis lige nu er det bedste hold i verden og virker umulige at slå, så lykkedes det alligevel Team Liquid at vinde første bane i finalen. Men derefter viste Astralis-spillerne format. I de efterfølgende to baner var de danske spillere fuldstændig overlegne og vandt suverænt de to sidste baner i finalen. For tre uger siden stod Astralis også øverst på skamlen. Den gang var det til verdens største turnering, nemlig den såkaldte Major, som bliver betegnet som VM i Counter Strike. Ved Majoren, som blev afholdt i Katowice i Polen vandt Astralis 3,3 millioner kroner.

Referat:
Det danske e-sportshold Astralis, med nordjyske Andreas Højsleth på holdkortet, fortsætter deres triumftog med sejr ved Blast Pro Series i Brasilien.